Diari Oficial de la Generalitat Valenciana


Sumari del DOGV 6646, del 08-11-2011 (2011/11140)

Modificació de les bases generals que han de regir les convocatòries dels processos per a la selecció de les places incloses en les distintes ofertes d'ocupació pública de l'Ajuntament.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   6646

Data del DOGV
:   08-11-2011

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2011/11014


Data del document
:   31-10-2011

Organisme emissor
:   Ajuntament de Tavernes de la Valldigna

Tipus de document
:   Anunci

Anàlisi jurídica

 Descriptors 

:   * Tavernes de la Valldigna
    * concurs administratiu

Modificació de les bases generals que han de regir les convocatòries dels processos per a la selecció de les places incloses en les distintes ofertes d'ocupació pública de l'Ajuntament. [2011/11931]  
Mitjançant el present anunci, es posa en coneixement de tots els interessats, que pel Decret de la Regidoria Delegació d'Administració General, Personal, Seguretat Ciutadana, Sanitat, Educació, Cultura, Festes i Esports, de data 31 d'octubre de 2011, s'ha resolt el seguent:  
  
Primer. Modificar les bases generals que han de regir les convocatòries dels processos de selecció de les places incloses en les distintes ofertes d'ocupació pública de l'Ajuntament de Tavernes de la Valldigna en els termes que es reprodueixen seguidament:  
Modificar la base tercera, que literalment quedarà redactada com segueix:   
«3. Requisits dels aspirants  
Els aspirants han de tindre els requisits que s'estableixen en les bases específiques de cada convocatòria.  
El requisit d'acreditació d'estar en possessió de la capacitat funcional necessària per a l'exercici de les tasques de la plaça a què s'aspira s'acreditarà mitjançant la presentació d'un informe de salut i la superació del reconeixement mèdic mitjançant el procediment que seguidament es detalla:   
En primer lloc, el treballador ha de presentar, prèviament al seu nomenament o contractació, un informe de salut expedit pel metge facultatiu del centre de salut.   
Amb posterioritat al nomenament, i prèviament a la presa de possessió o formalització de la contractació laboral, l'aspirant ha de sotmetre's a un reconeixement mèdic aptitudinal realitzat per la mútua que gestione la vigilància de salut de la plantilla municipal. El seu nomenament com a funcionari o contracte laboral quedarà automàticament sense efectes en cas que l'aspirant fos declarat no apte en aquest reconeixement, atés que l'aspirant manca del requisit d'estar en possessió de la capacitat funcional necessària.  
La resta de requisits s'han de complir, com a màxim, l'últim dia del termini de presentació d'instàncies i mantenir-se durant tot el procés selectiu.  
El requisit de titulació exigida en les bases específiques s'acreditarà mitjançant l'expedició dels títols corresponents per l'autoritat acadèmica competent. Esta mateixa autoritat podrà declarar també l'equivalència de títols i serà l'única competent per a fer eixa declaració d'equivalència. Els títols hauran d'estar degudament convalidats en la data de finalització del termini de presentació d'instàncies».  
  
Modificar la base onzena, que literalment quedarà redactat com segueix:   
«11. Presa de possessió i període de prova  
1. Presa de possessió  
Qui, sense causa justificada, no prenga possessió de la plaça com a personal funcionari o laboral, segons corresponga, en el termini de tres dies, si viu en la mateixa localitat, o d'un mes, si viu en una localitat distinta, perdrà tots els drets derivats de la superació de les proves selectives i del subsegüent nomenament conferit.   
2. Període de prova  
En tots els contractes laborals o nomenaments com a funcionari es concertarà expressament un període de prova, amb subjecció als següents límits de duració en funció al grup de titulació de la plaça que corresponga al lloc de treball que l'empleat públic ocupe, tot això de conformitat amb el detall següent:  
  
Grup Duració  
A1 6 mesos  
A2 6 mesos  
B 4 mesos  
C1 4 mesos  
C2 3 mesos  
E 2 mesos  
L'administració i l'empleat estan, respectivament, obligats a realitzar les experiències que constituïsquen l'objecte de la prova.  
Serà nul el pacte que establisca, davall qualsevol modalitat de contractació laboral o nomenament com a funcionari, un període de prova quan l'empleat hi haja ja exercit les mateixes funcions i/o haja ocupat el mateix lloc de treball amb anterioritat en este Ajuntament, sempre que no haja transcorregut un període igual o superior a dos anys des de la finalització del dit exercici de funcions o prestació de servicis en el lloc de treball anteriorment citat.  
Durant el període de prova, l'empleat tindrà els drets i les obligacions corresponents al lloc de treball que exercisca. En tot cas la resolució de la relació laboral o funcionarial, podrà produir-se a instàncies de qualsevol de les parts durant el seu transcurs.  
Serà motiu de cessament la no superació del període de prova acreditat per mitjà d'un informe motivat en este sentit emès pel cap de la dependència administrativa. La comunicació del cessament a l'empleat es realitzarà abans de la finalització del període de prova.  
Transcorregut el període de prova sense que s'haja produït el desistiment o el cessament de l'empleat, el contracte laboral o el nomenament com a funcionari produiran plens efectes.  
Les situacions d'incapacitat temporal, maternitat i adopció o acolliment o qualsevol altra llicència, permís, així com qualsevol suspensió de la relació laboral o funcionarial que afecten l'empleat durant el període de prova, interrompen el còmput d'aquest en tots els casos.  
  
3. Peculiaritat dels nomenaments com a funcionari  
Els aspirants que superen el procés selectiu de les convocatòries de la OPE de places de naturalesa funcionarial que hagen de superar el període de prova seran nomenats com a funcionaris en pràctiques mentre dure el període de prova. Una vegada haja transcorregut aquest període sense que s'haja comunicat a l'aspirant la seua no superació, seran nomenats funcionaris de carrera.  
Els aspirants que superen el procés selectiu i en compliment del que disposa en aquesta base en el punt 2, paràgraf tercer, no els corresponga superar cap període de prova, seran nomenats directament funcionaris de carrera».   
  
Segon. Remetre anunci íntegre de la present modificació de les bases generals en el Butlletí Oficial de la Província de València i en el Diari Oficial de la Comunitat Valenciana, i exposar el corresponent anunci al tauler d'edictes municipal.  
  
Tercer. Aplicar la nova redacció de les bases generals a les noves convocatòries que aprove aquest Ajuntament així com a les corresponents als expedients 4-142/08, 4-143/08 i 4-144/08. A la resta de convocatòries que en l'actualitat estan en tramitació s'aplicarà les bases generals vigents en el moment de la seua aprovació sense que els siga d'aplicació la nova regulació aprovada mitjançant aquest Decret.  
  
Quart. Contra el present acte pel qual es modifiquen les referides bases, el qual és definitiu en via administrativa, els interessats legitimats podran interposar un dels següents recursos:  
a) Amb caràcter potestatiu, recurs de reposició davant el mateix òrgan que va dictar l'acte recorregut en el termini d'un mes, comptador des de l'endemà de la publicació de la modificació de les bases en el Butlletí Oficial de la Província de València. Si transcorre un mes des de l'endemà de la interposició del recurs de reposició sense que haja sigut resolt, podrà entendre que ha sigut desestimat i interposar recurs contenciós administratiu, a elecció seua, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de sis mesos.  
b) Recurs contenciós administratiu, a elecció seua, davant la Sala Contenciosa Administrativa del Tribunal Superior de Justícia de la Comunitat Valenciana dins del termini de dos mesos, comptadors des de l'endemà de la publicació de la modificació de les bases al Butlletí Oficial de la Província de València.  
  
Tavernes de la Valldigna, 31 d'octubre de 2011.- El cap de l'Activitat de Recursos Humans i Gestió de Personal: Valentín Vercher Manclús.